作者:張九齡
標題:城南隅山池春中田袁二公盛稱其美夏首獲賞果會夙言故有此詠
內容:憶昨聞佳境，駕言尋昔蹊。非惟初物變，亦與舊遊暌。幽渚為君說，清晨即我攜。途深獨睥睨，歷險共攀躋。林筍苞青籜，津楊委綠荑。荷香初出浦，草色複緣堤。樂處將鷗狎，譚端用馬齊。且言臨海郡，兼話武陵溪。異壤風煙絕，空山岩徑迷。如何際朝野，從此待金閨。